
Meie kuupäev digiallkirjas nr 26/5-5/57-1
Kinnisasja otsustuskorras võõrandamisest 
(Kadaka)
Narva-Jõesuu Linnavalitsus pöördus 18.06.2026 kirjaga Majandus- ja Kommunikatsiooniministeeriumi poole taotlusega algatada Ida-Viru maakonnas Narva-Jõesuu linnas asuva Kadaka kinnisasja (katastritunnus 51401:001:0552, pindala 56 725 m2, sihtotstarve 60% maatulundusmaa, 40% sihtotstarbeta maa) jagamise menetlus ning võõrandada jagamise tulemusena moodustatavad ühiskondlike ehitiste maa ja transpordimaa kinnisasjad tasuta Narva-Jõesuu linnale. Kinnisasja valitseja on Majandus- ja Kommunikatsiooniministeerium ning volitatud asutus Maa- ja Ruumiamet.
Narva-Jõesuu Linnavalitsuse 17.02.2026 korraldusega nr 107 kehtestati Kadaka maaüksuse detailplaneering, mille eesmärk on määrata kinnistule ehitusõigus ühiskondlike hoonete rajamiseks, eelkõige erihoolekandeteenuse osutamiseks mõeldud hoonete (eeldatavalt 3–4 hoonet, igas hoones kuni 12 teenusekasutajat ning abihoone) rajamiseks koos haljasala, tehnovõrkude, juurdepääsuteede, parkimisalade ning muu teenindava taristuga. Detailplaneeringu kohaselt jagatakse Kadaka katastriüksus kolmeks katastriüksuseks: ühiskondlike ehitiste maaks (POS 1), transpordimaaks (POS 2) ning ülejäänud maa jääb maatulundusmaaks. Narva-Jõesuu Linnavalitsus taotleb Kadaka katastriüksuse jagamise menetluse algatamist vastavalt kehtestatud detailplaneeringule ning taotleb jagamise tulemusena moodustatavate POS 1 ja POS 2 kinnisasjade tasuta võõrandamist Narva-Jõesuu linnale riigivaraseaduse alusel, et võimaldada detailplaneeringus kavandatud erihoolekande teenuse hoonete ning nendega seotud avaliku taristu rajamist.
Maa- ja Ruumiamet märkis 16.12.2025 kirjas nr 6-3/24/13319-8, et ei esita vastuväiteid Kadaka maaüksuse detailplaneeringu realiseerimisele. Samas rõhutati, et kuna detailplaneeringu koostamine ega selle elluviimine ei tulene Maa- ja Ruumiameti huvist, lasub kinnisasja jagamise korraldamise kohustus huvitatud isikul või kohaliku omavalitsuse üksusel.
Majandus- ja Kommunikatsiooniministeerium märkis 20.07.2026 kirjas nr 13-8/2206-2, et võttes arvesse kehtivat detailplaneeringut ning asjakohaseid põhjendusi, nõustub ministeerium Kadaka kinnisasja jagamisega ning jagamise tulemusena moodustatavate ühiskondlike ehitiste maa (POS 1) ja transpordimaa (POS 2) kinnisasjade otsustuskorras tasuta võõrandamisega Narva-Jõesuu linnale riigivaraseaduse § 33 lõike 1 punkti 1 alusel. Kadaka kinnisasja ülejäänud ligikaudu 49 912 m² suurune osa jääb riigi maareservi.
Samuti, et RVS § 96 lõike 1 kohaselt selgitatakse enne kinnisasja võõrandamist välja kinnisasja vajalikkus riigile ning vastav menetlus viiakse läbi riigi kinnisvararegistri kaudu. Kinnisasja vajalikkuse väljaselgitamise menetluses osalevad RVS § 96 lõike 1 punktides 1-7 nimetatud asutused ja isikud. Vastavalt RVS §-le 46 määratakse kinnisvara harilik väärtus, mis fikseeritakse võõrandamislepingus ning sellest lähtutakse, kui osutub vajalikuks rakendada RVS § 33 lõigetes 31-5 sätestatut. Vajalikkuse väljaselgitamise menetluse algatamine ja väärtuste määramine on võimalik pärast võõrandamisele kuuluvate kinnisasjade moodustamist.
Anname teada, et SA Narva-Jõesuu Hooldekodu korraldab Kadaka kinnisasja jagamise vastavalt kehtestatud detailplaneeringule. Kinnisasja jagamisega seotud maakorraldustoimingud viiakse läbi digitaalses katastrirakenduses MinuKataster ning nendega seotud kulud kannab SA Narva-Jõesuu Hooldekodu.

